Príslušný prokurátor začal vyšetrovať okolnosti smrti agenta talianskej spravodajskej služby Nicolu Calipariho, ktorého po úspešnom oslobodení Sgrenovej zastrelili americkí vojaci. Podľa dnešných vydaní talianskych denníkov klasifikuje štátny žalobca agentovu smrť ako zabitie. Nicola Calipari zomrel, keď sa v piatok viezol spoločne s novinárkou na letisko v Bagdade.
Príčiny streľby amerických vojakov zostávajú aj naďalej sporné. Sgrenová, ktorá utrpela zranenie ruky, hovorí, že vojaci strieľali bez príčiny.
Vo svojich komunistických novinách Il Manifesto Sgrenová napísala, že auto bolo od letiska vzdialené menej ako kilometer. Zrazu sa jeho posádka dostala do "spŕšky guliek". Vodič auta pomocou rádiovej vysielačky krátko predtým oznámil, že je na ceste na letisko. Sgrenová ďalej píše, že počas streľby jej preletela hlavou poznámka únoscov, ktorí jej počas štvortýždňového väzenia povedali: "Existujú Američania, ktorí nechcú, aby si sa vrátila." Ďalšie podrobnosti Sgrenová neuviedla.
Podľa údajov armády USA sa vozidlo blížilo k pouličnej závore priveľkou rýchlosťou. Na výzvu zastaviť vodič nereagoval. Vojaci tvrdia, že posádku auta upozornili najskôr varovnými výstrelmi.